(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΒ΄

Πέμπτη 10 Νοεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας της Βουλευτού κ. Ε. Ράπτη, σελ.   
2. Ανακοινώνεται ότι τη συνεδρίαση παρακολουθούν μαθητές από το 9ο Γενικό Λύκειο Αμαρουσίου, σελ.   
3. Ανακοινώνεται η υπ' αριθ. πρωτ. 17375/12081 από 8 Νοεμβρίου 2016 απόφαση του Προέδρου της Βουλής κ. Νικολάου Βούτση με θέμα: «Σύσταση και συγκρότηση των Διαρκών Επιτροπών Μορφωτικών Υποθέσεων και Οικονομικών Υποθέσεων», σελ.   
4. Ανακοινώνεται η υπ' αριθ. πρωτ. 17343/12067 από 8 Νοεμβρίου 2016 απόφαση του Προέδρου της Βουλής κ. Νικολάου Βούτση με θέμα: «Καθορισμός Αρμοδιότητας των Διαρκών Επιτροπών Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου», σελ.   
5. Ανακοινώνεται η υπ' αριθ. πρωτ. 17374/12080 από 8 Νοεμβρίου 2016 απόφαση του Προέδρου της Βουλής κ. Νικολάου Βούτση με την οποία συγκροτήθηκε η προβλεπόμενη από το άρθρο 46 του Κανονισμού της Βουλής Επιτροπή Οικονομικών της Βουλής για τη Β’ Σύνοδο της ΙΖ’ Βουλευτικής Περιόδου, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων και αναφορών - ερωτήσεων της Παρασκευής 11 Νοεμβρίου 2016, σελ.   
2. Συζήτηση επικαίρων ερωτήσεων:   
 Προς τον Υπουργό Αγροτικής Ανάπτυξης και Τροφίμων:  
 i. σχετικά με τα προβλήματα στην πληρωμή της ενιαίας ενίσχυσης, σελ.   
 ii. σχετικά με τους συμβασιούχους εργαζόμενους στα περιφερειακά Εργαστήρια Γεωργικών Εφαρμογών και Ανάλυσης Λιπασμάτων (ΠΕΓΕΑΛ), σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας:  
 Α. «Κύρωση της Τροποποίησης υπ' αριθμ. 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV)», σελ.   
 Β. «Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ- AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC)», σελ.   
 Γ. «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με την στελέχωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC) και άλλες διατάξεις», σελ.   
2. Κατάθεση σχεδίου νόμου:

Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Διοικητικής Ανασυγκρότησης, Περιβάλλοντος και Ενέργειας, Μεταναστευτικής Πολιτικής και Ναυτιλίας και Νησιωτικής Πολιτικής κατέθεσαν χθες, 9-11-2016, σχέδιο νόμου: «Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα αρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου, και για την αντικατάσταση της απόφασης-πλαισίου 2000/383/ΔΕΥ του Συμβουλίου και IV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης», σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΟΥΡΑΚΗΣ Α. , σελ.  
  
Β. Επί των επικαίρων ερωτήσεων:  
ΑΠΟΣΤΟΛΟΥ Ε. , σελ.  
ΛΑΜΠΡΟΥΛΗΣ Γ. , σελ.  
ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΒ΄

Πέμπτη 10 Νοεμβρίου 2016 (πρωί)

Αθήνα, σήμερα στις 10 Νοεμβρίου 2016, ημέρα Πέμπτη και ώρα 9.34΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 11 Νοεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 184/8-11-2016 επίκαιρη ερώτηση της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Αγροτικής Ανάπτυξης και Τροφίμων, σχετικά με τη στελέχωση και αξιοποίηση του Δενδροκομικού Σταθμού Πόρου.

2. Η με αριθμό 178/7-11-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας και Ανάπτυξης, σχετικά με το «πάγωμα» των δημόσιων έργων λόγω του ν.4412/2016 για τις δημόσιες συμβάσεις.

3. Η με αριθμό 189/8-11-2016 επίκαιρη ερώτηση του Βουλευτή Εύβοιας του Λαϊκού Συνδέσμου–Χρυσή Αυγή κ. Νικολάου Μίχου προς τον Υπουργό Εξωτερικών, σχετικά με την «προσπάθεια υφαρπαγής της ακίνητης περιουσίας Ελλήνων στη Χειμάρρα, που εξισούται με ξεριζωμό».

4. Η με αριθμό 190/8-11-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος χρήσης της τηλεϊατρικής στην Ελλάδα.

5. Η με αριθμό 185/8-11-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας Έρευνας και Θρησκευμάτων, σχετικά με την άμεση κάλυψη των εκπαιδευτικών κενών στα Επαγγελματικά Λύκεια της Κρήτης.

6. Η με αριθμό 183/7-11-2016 επίκαιρη ερώτηση του Ζ’ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Υποδομών και Μεταφορών, σχετικά με τα προβλήματα των αστικών συγκοινωνιών στην πρωτεύουσα.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 179/7-11-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη.

2. Η με αριθμό 186/8-11-2016 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Πολιτισμού και Αθλητισμού και Εσωτερικών, σχετικά με την κατάσταση που επικρατεί στα Εθνικά Αθλητικά Κέντρα (ΕΑΚ) και τα Δημοτικά Αθλητικά Κέντρα.

3. Η με αριθμό 160/1-11-2016 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Τουρισμού, σχετικά με την ολοκλήρωση του έργου της Μαρίνας Μεσολογγίου.

4. Η με αριθμό 157/31-10-2016 επίκαιρη ερώτηση της Βουλευτού Χαλκιδικής του Λαϊκού Συνδέσμου–Χρυσή Αυγή κ. Σωτηρίας Βλάχου προς τον Υπουργό Εθνικής Άμυνας, σχετικά με το «άμεσο κλείσιμο συνόρων, φύλαξη από τις Ένοπλες Δυνάμεις και δημοψήφισμα για το λαθρομεταναστευτικό ζήτημα».

5. Η με αριθμό 152/31-10-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Οικονομικών, σχετικά με το «αν επέστρεψαν ο Υπουργός Οικονομικών και τα συγγενικά του πρόσωπα τα χρήματά τους στις ελληνικές τράπεζες όπως ο ίδιος προέτρεψε τους Έλληνες για να αρθούν τα “capital controls”».

6. Η με αριθμό 117/17-10-2016 επίκαιρη ερώτηση του Βουλευτή Εύβοιας του Λαϊκού Συνδέσμου–Χρυσή Αυγή κ. Νικολάου Μίχου προς τον Υπουργό Οικονομικών, σχετικά με την «σκανδαλώδη» πώληση της «ΤΡΑΙΝΟΣΕ» έναντι του ευτελούς τιμήματος των 45 εκατομμυρίων ευρώ.

7. Η με αριθμό 119/18-10-2016 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Υγείας, σχετικά με τις ελλείψεις σε ιατρικά μηχανήματα που θέτουν σε κίνδυνο την υγεία και τη ζωή των ασθενών.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 31/3-10-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά με την αποζημίωση μεριδιούχων των συνεταιριστικών τραπεζών.

Κυρίες και κύριοι συνάδελφοι, η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας:

Α. «Κύρωση της Τροποποίησης υπ' αριθμόν 2 στη Συμφωνία Διοικητικής Φύσης μεταξύ του Υπουργείου Άμυνας της Γαλλικής Δημοκρατίας και του Υπουργείου Εθνικής Άμυνας της Ελληνικής Δημοκρατίας περί συνεργασίας στο πλαίσιο Τεχνολογικού Συστήματος Επίδειξης μη Επανδρωμένου Μαχητικού Αεροσκάφους (Vehicule Aerien de Combat sans Pilote, UCAV)».

Β. «Κύρωση του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά τη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ- AMSCC) και της Τεχνικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας σχετικά με την εφαρμογή του Μνημονίου Συναντίληψης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Βουλγαρίας που αφορά στη συνεργασία εντός του Πολυεθνικού Συντονιστικού Κέντρου Στρατηγικών Θαλασσίων Μεταφορών της Αθήνας (ΠΟΣΚΕΣΘΑΜ - AMSCC)».

Γ. «Κύρωση της Τεχνικής Συμφωνίας ανάμεσα στο Υπουργείο Εθνικής Άμυνας της Ελληνικής Δημοκρατίας, το Υπουργείο Άμυνας της Ιταλικής Δημοκρατίας, τον Υπουργό Εθνικής Άμυνας της Δημοκρατίας της Πολωνίας, τον Αρχηγό του Γενικού Επιτελείου της Δημοκρατίας της Τουρκίας (που ενεργεί εκ μέρους της Κυβέρνησης της Δημοκρατίας της Τουρκίας) αφενός, και τον Υπουργό Άμυνας του Βασιλείου του Βελγίου, τον Υπουργό Άμυνας της Γαλλικής Δημοκρατίας, το Ομοσπονδιακό Υπουργείο Άμυνας της Ομοσπονδιακής Δημοκρατίας της Γερμανίας, τον Υπουργό Άμυνας του Μεγάλου Δουκάτου του Λουξεμβούργου, τον Υπουργό Άμυνας του Βασιλείου της Ισπανίας αφετέρου, σχετικά με την επάνδρωση, χρηματοδότηση, διοίκηση και υποστήριξη του Στρατηγείου EUROCORPS (Ευρωπαϊκό Στρατιωτικό Σώμα) Σώμα Ταχείας Ανάπτυξης NATO EUROCORPS (NRDC EC) και άλλες διατάξεις».

Επίσης, οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Οικονομίας και Ανάπτυξης, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υγείας, Διοικητικής Ανασυγκρότησης, Περιβάλλοντος και Ενέργειας, Μεταναστευτικής Πολιτικής και Ναυτιλίας και Νησιωτικής Πολιτικής κατέθεσαν χθες, 9-11-2016, σχέδιο νόμου:

«Ενσωμάτωση της Οδηγίας 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής, της Οδηγίας 2000/78/ΕΚ για τη διαμόρφωση γενικού πλαισίου για την ίση μεταχείριση στην απασχόληση και την εργασία και της Οδηγίας 2014/54/ΕΕ περί μέτρων που διευκολύνουν την άσκηση των δικαιωμάτων των εργαζομένων στο πλαίσιο της ελεύθερης κυκλοφορίας των εργαζομένων, ΙΙ) λήψη αναγκαίων μέτρων συμμόρφωσης με τα αρ. 22, 23, 30, 31 παρ. 1, 32 και 34 του Κανονισμού 596/2014 για την κατάχρηση της αγοράς και την κατάργηση της Οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ και ενσωμάτωση της Οδηγίας 2014/57/ΕΕ περί ποινικών κυρώσεων για την κατάχρηση αγοράς και της εκτελεστικής Οδηγίας 2015/2392, ΙΙΙ) ενσωμάτωση της Οδηγίας 2014/62 σχετικά με την προστασία του ευρώ και άλλων νομισμάτων από την παραχάραξη και την κιβδηλεία μέσω του ποινικού δικαίου, και για την αντικατάσταση της απόφασης-πλαισίου 2000/383/ΔΕΥ του Συμβουλίου και ΙV) Σύσταση Εθνικού Μηχανισμού Διερεύνησης Περιστατικών Αυθαιρεσίας στα σώματα ασφαλείας και τους υπαλλήλους των καταστημάτων κράτησης».

Παραπέμπεται στην αρμόδια Διαρκή Επιτροπή.

Ακόμη, έχω την τιμή να σας ανακοινώσω την υπ' αριθ. πρωτ. 17375/12081 από 8 Νοεμβρίου 2016 απόφαση του Προέδρου της Βουλής «Σύσταση και συγκρότηση των Διαρκών Επιτροπών Μορφωτικών Υποθέσεων και Οικονομικών Υποθέσεων».

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 9-11)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης)**: Έχω, επίσης, την τιμή να ανακοινώσω στο Σώμα την υπ' αριθ. πρωτ. 17343/12067 από 8 Νοεμβρίου 2016 απόφαση του Προέδρου της Βουλής «Καθορισμός Αρμοδιότητας των Διαρκών Επιτροπών Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου».

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 13-14)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης)**: Ακόμη, έχω την τιμή να ανακοινώσω στο Σώμα την υπ' αριθ. πρωτ. 17374/12080 από 8 Νοεμβρίου 2016 απόφαση του Προέδρου της Βουλής συγκροτήθηκε η προβλεπόμενη από το άρθρο 46 του Κανονισμού της Βουλής Επιτροπή Οικονομικών της Βουλής για τη Β΄ Σύνοδο της ΙΖ΄ Βουλευτικής Περιόδου.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Στο σημείο αυτό καταχωρίζεται στα Πρακτικά η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 16-17)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης)**: Η Βουλευτής κ. Έλενα Ράπτη ζητεί άδεια ολιγοήμερης απουσίας στο εξωτερικό από τις 9 Νοεμβρίου έως τις 11 Νοεμβρίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης)**: Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν δύο επίκαιρες ερωτήσεις, στις οποίες θα απαντήσει ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου.

Πρώτα θα συζητηθεί η δεύτερη με αριθμό 170/3-11-2016 επίκαιρη ερώτηση πρώτου κύκλου του Βουλευτή Καρδίτσας της Νέας Δημοκρατίας κ. Κωνσταντίνου Τσιάρα προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στην πληρωμή της ενιαίας ενίσχυσης.

Τον λόγο έχει ο Βουλευτής, κ. Κωνσταντίνος Τσιάρας, για την ανάπτυξη της ερώτησής του.

Έχετε τον λόγο κ. Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ, κύριε Πρόεδρε.

Κύριε Υπουργέ, απευθύνομαι σε εσάς διότι εδώ και μία εβδομάδα περίπου, παρατηρήθηκε ένα φαινόμενο, το οποίο, όπως όλοι τουλάχιστον αναγνωρίζουμε, έφερε σε πολύ μεγάλη δυσκολία ένα μεγάλο κομμάτι του αγροτικού κόσμου. Φυσικά, αναφέρομαι σε αυτό, που και εσείς γνωρίζετε, ότι περισσότεροι από πενήντα χιλιάδες δικαιούχοι αγρότες δεν είδαν να πιστώνεται στους λογαριασμούς τους το 70% της ενιαίας ενίσχυσης, που δίνεται ως προκαταβολή. Η δικαιολογία που υπήρξε ήταν ότι δεν υπήρχε διασύνδεση μεταξύ του Υπουργείου Οικονομικών και του ΟΠΕΚΕΠΕ, με αποτέλεσμα όλοι αυτοί να φαίνονται ως μη ενεργοί αγρότες και να παραπέμπεται η λύση του προβλήματος, δηλαδή της απόδοσης των συγκεκριμένων χρημάτων, δύο μήνες περίπου αργότερα, κοντά στην περίοδο των Χριστουγέννων.

Πρέπει κανείς να παραδεχθεί ότι αυτό είναι ίσως το μεγαλύτερο ποσό που προσδοκά ο μέσος αγρότης, ειδικά αυτή την περίοδο και ενόψει, βέβαια, μιας καλλιεργητικής, θα έλεγα, δραστηριότητας που υπάρχει. Σε έναν πολύ μεγάλο βαθμό, όλος αυτός ο αριθμός των αγροτών υπολόγιζε να υποστηριχθεί απ’ αυτό το ποσό της ενιαίας ενίσχυσης. Την ίδια στιγμή, ξέρετε -και έχει γίνει παραδεκτό, τουλάχιστον σε προηγούμενη ερώτηση, που εγώ ο ίδιος είχα καταθέσει προς τον αρμόδιο Υπουργό Εργασίας- ότι με τροποποίηση του ασφαλιστικού νόμου, στην πραγματικότητα οι αγρότες θα κληθούν να πληρώσουν αυξημένες ασφαλιστικές εισφορές από την αρχή του χρόνου, για να μην σας πω και τα φορολογικά δεδομένα, που έχουν αλλάξει.

Η ερώτηση προς εσάς, κύριε Υπουργέ, είναι συγκεκριμένη: Με βάση αυτό το τοπίο, που αυτή τη στιγμή όλοι λίγο-πολύ γνωρίζουμε, δηλαδή μια μεγάλη δυσκολία ρευστότητας, αλλά πολύ περισσότερο δυνατοτήτων, που υπάρχουν στην ελληνική οικονομία και βεβαίως, μια πραγματικότητα, η οποία πλήττει και τους Έλληνες αγρότες, ποιες είναι οι πρωτοβουλίες, που εσείς θα αναλάβετε, ούτως ώστε αυτό το πρόβλημα, που έχει παρατηρηθεί και φαντάζομαι ότι είναι και σε απόλυτη γνώση σας, θα αντιμετωπιστεί το ταχύτερο δυνατό;

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντίνο Τσιάρα.

Τον λόγο έχει ο Υπουργός Αγροτικής Ανάπτυξης και Τροφίμων να αναπτύξει την πρωτολογία του για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, κατ’ αρχάς, μετά από μεγάλη προσπάθεια που κάναμε στο Υπουργείο Αγροτικής Ανάπτυξης, πληρώσαμε στους δικαιούχους αγρότες το 70% της βασικής ενίσχυσης σαράντα ημέρες νωρίτερα από την περασμένη χρονιά. Και εμείς γνωρίζουμε τις ανάγκες του αγροτικού χώρου για ρευστότητα. Πρέπει, όμως, να προσεγγίζουμε, με βάση την πραγματική κατάσταση και το πώς διαμορφώνονται τα πραγματικά νούμερα.

Το βράδυ της 27ης Οκτωβρίου μπήκαν στους λογαριασμούς των αγροτών που δικαιούνται, 770 εκατομμύρια ευρώ. Υπέβαλαν αίτηση εξακόσιες ενενήντα χιλιάδες άτομα. Από αυτούς, δικαιούχοι δικαιωμάτων βασικής ενίσχυσης είναι εξακόσιες τριάντα οκτώ χιλιάδες. Οι υπόλοιποι πενήντα δύο χιλιάδες πληρώνονται από τα μέτρα του προγράμματος αγροτικής ανάπτυξης και της συνδεδεμένης ενίσχυσης. Είναι μεν υποχρεωμένοι να υποβάλουν αίτηση για δικαιώματα, αλλά δεν θεμελιώνουν δικαιώματα, λόγω της πληρωμής, που γίνεται μέσα από το πρόγραμμα αγροτικής ανάπτυξης και την συνδεδεμένη ενίσχυση.

Άλλοι εξήντα έξι χιλιάδες πεντακόσιοι αγρότες δεν πληρώθηκαν σε αυτήν τη φάση, γιατί το ποσό που δικαιούνταν ήταν κάτω από 250 ευρώ. Δικαιούνταν το 70% της προκαταβολής. Αυτό το προβλέπει ο Κανονισμός. Άρα, λοιπόν, αυτοί στην επόμενη πληρωμή του υπολοίπου της βασικής ενίσχυσης, εφόσον συμπληρώσουν τα 250 ευρώ, θα πάρουν συνολικά όλο το ποσό. Και υπολογίζουμε –γιατί αυτό έγινε και την περασμένη χρονιά- ότι ένα πάρα πολύ μεγάλο ποσοστό αυτών των αγροτών θα τα πάρει.

Από κει και πέρα, αυτούς που αναφέρετε ως πενήντα χιλιάδες, είναι δυόμισι χιλιάδες αγρότες. Αυτοί είναι που έχουν το συγκεκριμένο πρόβλημα, το οποίο βεβαίως, δημιουργήθηκε γιατί στον διασταυρωτικό έλεγχο, που έγινε στη μηχανογράφηση, εντοπίστηκαν στοιχεία, τα οποία δεν πληρούν το κριτήριο του ενεργού αγρότη, του ενεργού γεωργού, που αποτελεί βασική προϋπόθεση για τη χορήγηση της βασικής ενίσχυσης. Θα αναφερθώ διεξοδικά στη δευτερολογία μου σε αυτό και πώς θα το αντιμετωπίσουμε.

Έχω να σας πω, λοιπόν, ότι πεντακόσιες εξήντα επτά χιλιάδες αγρότες πήραν 770 εκατομμύρια ευρώ. Συμπληρώνω –γιατί όντως υπάρχει πρόβλημα ρευστότητας, όπως λέτε κι εσείς- ότι μέχρι τέλος του χρόνου οι αγρότες θα λάβουν συνολικά ακόμη 1,1 δισεκατομμύριο ευρώ, που αφορά το υπόλοιπο της βασικής -το πρασίνισμα- εκκρεμότητες εξισωτικής, πληρωμές αγροτοπεριβαλλοντικών δράσεων του προγράμματος αγροτικής ανάπτυξης και λοιπά καθυστερούμενα, για να κλείσουμε εντελώς τη χρονιά.

Δηλαδή, κύριε συνάδελφε, αυτήν την περίοδο μέχρι τέλος του χρόνου οι αγρότες θα εισπράξουν πάνω από 2 δισεκατομμύρια ευρώ. Και πιστέψτε με, τέτοιες πληρωμές αυτήν την περίοδο δεν έχουν υπάρξει ξανά στον αγροτικό χώρο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό για την πρωτολογία του.

Τον λόγο έχει ο κ. Κωνσταντίνος Τσιάρας, Βουλευτής Καρδίτσας της Νέας Δημοκρατίας, για τη δευτερολογία του στην επίκαιρη ερώτηση που κατέθεσε.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ, κύριε Πρόεδρε.

Κύριε Υπουργέ, για να σας είμαι ειλικρινής, περίμενα να μου πείτε κάτι για να μπορέσω να το κρίνω. Το κρατήσατε για τη δευτερομιλία σας. Είναι δικαίωμά σας.

Ωστόσο, το να μου παραθέσετε όλα αυτά τα νούμερα, τα οποία λίγο-πολύ μας είναι γνωστά, με την έννοια ότι είναι μια επαναλαμβανόμενη κάθε χρόνο διαδικασία, προφανώς δεν συμβάλλει στη λογική της απάντησης μιας ερώτησης αλλά στη λογική μιας έκθεσης, η οποία με τον έναν ή με τον άλλον τρόπο μπορεί να μας είναι γνωστή μέσα από οποιαδήποτε κοινοβουλευτική -και όχι μόνο- διαδικασία.

Τον αριθμό τον οποίο αναφέρατε, θα ήθελα να μου τον αποδείξετε. Και αυτό δεν συνηθίζω να το κάνω, αλλά θα σας πω ότι ενδεχομένως αυτός είναι ο αριθμός που αφορά μόνο στη δική μου εκλογική περιφέρεια, στην Καρδίτσα και όχι στο σύνολο της ελληνικής επικράτειας. Και πρέπει κάποια στιγμή όλη αυτήν την πρακτική να την κατευθύνουμε σε μία λογική άμεσης απάντησης των λύσεων που υπάρχουν. Διότι με το να υπάρχουν πραγματικοί αγρότες, οι οποίοι απευθυνόμενοι στον ΟΠΕΚΕΠΕ, δέχονται ή ακούν ως δικαιολογία ότι δεν είναι ενεργοί αγρότες, αντιλαμβάνεστε ότι πέραν της πρακτικής αδυναμίας του να μην μπορούν να αντιμετωπίσουν τα συγκεκριμένα οικονομικά προβλήματα που έχουν λόγω έλλειψης ρευστότητας, δημιουργείται κι άλλο ένα ζήτημα που έχει να κάνει με την ηθική της όλης πραγματικότητας. Ο πραγματικά μοναδικός ενεργός αγρότης δεν μπορεί να φαίνεται ως μη ενεργός αγρότης λόγω της ασυνεννοησίας, της προχειρότητας και της αναποτελεσματικότητας των υπηρεσιών μεταξύ Υπουργείου Οικονομικών και Υπουργείου Αγροτικής Ανάπτυξης. Είναι ένα ζήτημα το οποίο πλήττει –φαντάζομαι- συνολικά όχι προφανώς μόνο εσάς, αλλά την εικόνα της όποιας ελληνικής πολιτείας απέναντι στον Έλληνα αγρότη, που ουσιαστικά παραμένει ο τελευταίος μοχλός ανάπτυξης της ελληνικής οικονομίας.

Επιπλέον, κύριε Υπουργέ, θα σας πω με την ευκαιρία αυτής της ερώτησης ότι το τελευταίο διάστημα, ενδεχομένως μέσα από μία λογική – εγώ θα το δεχτώ - που επιχειρείται συνολικά να μπει μια τάξη στο τοπίο, γίνονται επιλογές ή δίνονται κατευθύνσεις που σε ένα πολύ μεγάλο βαθμό θα μας δημιουργήσουν πρόβλημα σε επόμενο χρόνο. Και φυσικά αναφέρομαι στο γεγονός ότι πολλοί αγρότες ενδεχομένως δεν θα έχουν το δικαίωμα των κοινοτικών ενισχύσεων σε δεύτερο και σε τρίτο χρόνο. Φυσικά δεν μιλάω για αγρότες μόνο, μιλάω για την Ελλάδα.

Πρέπει κάποια στιγμή να καταλάβει η Κυβέρνηση ότι μετά από αυτήν τη μεγάλη επίθεση που έκανε στο σύνολο του επιχειρηματικού κόσμου, στο σύνολο των ελευθέρων επαγγελματιών, δεν μπορεί να συνεχίζεται αυτή η επίθεση και στον αγροτικό κόσμο. Επιτέλους, όλοι πρέπει να συμφωνήσουμε στα αυτονόητα.

Ξέρουμε ότι η πρωτογενής παραγωγή είναι μία από τις τελευταίες δυνατότητες που έχει η πατρίδα μας για να ξεφύγει από αυτόν τον φαύλο κύκλο της οικονομικής ύφεσης. Θέλω να πιστεύω ότι σε ένα πνεύμα τουλάχιστον σοβαρής αντιμετώπισης, συναίνεσης και συνέπειας θα μπορέσουμε να δώσουμε απαντήσεις στο σύνολο του αγροτικού κόσμου.

Ωστόσο, κλείνοντας τη δεύτερη δική μου παρέμβαση, κύριε Πρόεδρε, θα επιμείνω, περιμένοντας να δω ποιες είναι οι πρωτοβουλίες που θα αναλάβει ο κύριος Υπουργός, προκειμένου να επισπευσθεί η διαδικασία της προκαταβολής της ενιαίας κοινοτικής ενίσχυσης.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τσιάρα.

Τον λόγο έχει για τη δευτερολογία του ο Υπουργός Αγροτικής Ανάπτυξης και Τροφίμων κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς μιλάμε για δυόμισι χιλιάδες αγρότες, σε σχέση με τους εξακόσιους ενενήντα χιλιάδες που υπέβαλαν αίτημα για βασική ενίσχυση. Από αυτούς -κυριολεκτώ αναφέροντας τα νούμερα- χίλιοι πεντακόσιοι εξήντα εννέα δεν πληρούσαν το κριτήριο με βάση αυτών που η Γενική Γραμματεία Δημοσίων Εσόδων του Υπουργείου Οικονομικών διαπίστωσε. Για τους υπόλοιπους εννιακόσιους ογδόντα έναν δεν πρόφτασε να ολοκληρώσει τις διαδικασίες εκκαθάρισης του φόρου εισοδήματος το Υπουργείο Οικονομικών και υπάρχει αυτή η εκκρεμότητα. Βρισκόμαστε σε επαφή με το Υπουργείο Οικονομικών και σύντομα θα τακτοποιηθούν, ούτως ώστε στην επόμενη πληρωμή, που είναι τον επόμενο μήνα, να πάρουν και οι συγκεκριμένοι αγρότες αυτό που δικαιούνται.

Από εκεί και πέρα, επιτρέψτε μου να σας πω ότι μόνο επίθεση δεν έγινε στον αγροτικό χώρο. Δύο περιπτώσεις μόνο θα σας αναφέρω.

Για πρώτη φορά στη χώρα μας επιχειρηματικού χαρακτήρα δραστηριότητα, όπως είναι η αγροτική, τυγχάνει αφορολογήτου ορίου, αντίστοιχου με αυτό που υπάρχει στους συνταξιούχους, στους μισθωτούς. Δηλαδή μιλάμε για μια κάλυψη που αφορά, σύμφωνα με τα στοιχεία βεβαίως που δηλώνονται, πάνω από το 95%-97% των Ελλήνων αγροτών που και στη νέα χρονιά δεν θα πληρώσουν ούτε 1 ευρώ φόρο. Αν εσείς αυτό το θεωρείτε επίθεση, δεν μπορώ να το καταλάβω.

Όπως βεβαίως και στο ασφαλιστικό, αν θυμάστε, η όλη διαδικασία τότε ήταν - και εσείς το λέγατε - να συνδέσουμε το φορολογικό με το ασφαλιστικό. Αυτό κάναμε και στους λογαριασμούς μας για να μπορέσει και ο αγρότης να τύχει της εθνικής σύνταξης. Αυτό είναι πάρα πολύ σημαντικό. Διότι αν αφήναμε τα πράγματα όπως πήγαιναν, θα μηδενιζόταν η αγροτική σύνταξη, το αγροτικό βοήθημα. Θεσπίσαμε, λοιπόν, εκεί και την εθνική σύνταξη εντάσσοντας και μάλιστα, διευκολύνοντας τον αγρότη, ούτως ώστε η ασφαλιστική του συμμετοχή να αντιστοιχεί στο 70% του κατώτερου μισθού. Και με μια διαδικασία πέντε-επτά χρόνων μετάβασης, μέσα από την οποία, σε σχέση με τις απαλλαγές από το αφορολόγητο όριο, τελικά ο αγρότης πάλι έβγαινε κερδισμένος. Μην μου λέτε τώρα ότι αυτά δεν είναι σημαντικά για έναν χώρο που όντως έχει πρόβλημα.

Επιπλέον, όμως, να το ξέρετε -και το ξέρουν όλοι- ότι είναι και ο μόνος χώρος ο οποίος άντεξε στην κρίση περισσότερο από την υπόλοιπη κοινωνία, η οποία αντιμετωπίζει πρόβλημα. Και βεβαίως τα στοιχεία δείχνουν ότι έχει μπει σε μια ανοδική πορεία όχι μόνο το εισόδημά του, αλλά κυρίως οι εξαγωγές των αγροτικών προϊόντων που είναι αυτό το εργαλείο που θα μας δώσει μεγάλη ανακούφιση στον χώρο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Προχωρούμε στην τέταρτη με αριθμό 176/7-11-2016 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τους συμβασιούχους εργαζόμενους στα περιφερειακά Εργαστήρια Γεωργικών Εφαρμογών και Ανάλυσης Λιπασμάτων (ΠΕΓΕΑΛ).

Τον λόγο έχει ο κ. Λαμπρούλης, ΣΤ΄ Αντιπρόεδρος της Βουλής και Βουλευτής Λαρίσης του Κομμουνιστικού Κόμματος Ελλάδας για δύο λεπτά, για να αναπτύξει την ερώτησή του.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η επίκαιρη ερώτηση που καταθέσαμε προς το Υπουργείο Αγροτικής Ανάπτυξης και Τροφίμων, αφορά τους συμβασιούχους εργαζόμενους στα Περιφερειακά Εργαστήρια Γεωργικών Εφαρμογών και Ανάλυσης Λιπασμάτων, τα ονομαζόμενα ΠΕΓΕΑΛ, και αφορά τη λήξη των συμβάσεων των εργαζομένων αυτών, των συμβασιούχων, οι οποίοι σημειωτέον εδώ και πάνω από μία δεκαετία με διάφορες συμβάσεις, ανανεούμενες συμβάσεις, εργάζονται στα εργαστήρια αυτά.

Συγκεκριμένα, η λήξη των συμβάσεων αφορά, για παράδειγμα, -ενδεικτικά το αναφέρουμε και στην ερώτηση- τη Θεσσαλονίκη όπου λήγουν οι συμβάσεις των συμβασιούχων εργαζομένων στα ΠΕΓΕΑΛ στις 18 Νοεμβρίου, δηλαδή την επόμενη εβδομάδα, στην Λάρισα στις 18 Δεκεμβρίου, αλλά και στην Αττική στις 31 Δεκεμβρίου.

Παράλληλα με αυτά καταθέτουμε στην ερώτηση και τα ζητήματα της καθυστέρησης της έκδοσης της κοινής υπουργικής απόφασης για την υλοποίηση του νέου Προγράμματος Αγροτικής Ανάπτυξης 2014 - 2020.

Η κατάσταση, λοιπόν, που πρόκειται να διαμορφωθεί με το ενδεχόμενο σταμάτημα της εργασίας των συμβασιούχων στα Περιφερειακά Εργαστήρια Γεωργικών Εφαρμογών και Ανάλυσης Λιπασμάτων θα έχει σημαντικές επιπτώσεις κυρίως βεβαίως στους ίδιους τους εργαζόμενους, αλλά θα δημιουργήσει και μεγάλα προβλήματα στη λειτουργία των ΠΕΓΕΑΛ.

Έτσι τα ερωτήματα, κύριε Πρόεδρε, προς τον Υπουργό είναι τα εξής:

Τι μέτρα θα λάβει ώστε να παραμείνουν οι εργαζόμενοι συμβασιούχοι στα ΠΕΓΕΑΛ με την ένταξή τους στο μόνιμο προσωπικό του Υπουργείου και την ένταξη των προγραμμάτων που ασχολούνται οι εργαζόμενοι αυτοί -και αντίστοιχα τα ΠΕΓΕΑΛ- στους στόχους του ίδιου του Υπουργείου;

Επιπλέον, το ερώτημά μας είναι και τι μέτρα θα λάβει προς την κατεύθυνση πρόσληψης επιπλέον μόνιμου προσωπικού στις υπηρεσίες του Υπουργείου, ώστε να αναβαθμιστούν και να μπορούν να ανταποκριθούν και στους απαραίτητους ελέγχους και ανάγκες των αγροτών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Λαμπρούλη.

Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, και εμάς μας απασχολεί το πρόβλημα. Είμαστε, όμως, υποχρεωμένοι να το προσεγγίσουμε, να το αντιμετωπίσουμε μέσα από μια συγκεκριμένη πραγματικότητα που μας διαμορφώνει το Πρόγραμμα Αγροτικής Ανάπτυξης και αυτό που έληξε και αυτό που ξεκινήσαμε να υλοποιούμε.

Αναφέρεστε ασφαλώς στο πρόγραμμα που αφορά την αντιμετώπιση της νιτρορρύπανσης, ένα μέτρο που έχει πραγματικά ως στόχο την αποκατάσταση του περιβάλλοντος μέσω της μείωσης των εφαρμοζόμενων λιπασμάτων, της κατανάλωσης νερού και γενικά της δημιουργίας χώρων οικολογικής αντιστάθμισης.

Οι υπηρεσίες του Υπουργείου Αγροτικής Ανάπτυξης πραγματικά είναι αρμόδιες για την εφαρμογή του συγκεκριμένου μέτρου και βεβαίως αυτό -αναφέρομαι στο Πρόγραμμα Αγροτικής Ανάπτυξης της περασμένης περιόδου- μετά από απόφαση του Υπουργού Αγροτικής Ανάπτυξης ανατέθηκε όντως στα πρώην Περιφερειακά Εργαστήρια Γεωργικών Εφαρμογών και Αναλύσεων Λιπασμάτων, τα οποία σε όλη την Ελλάδα απασχολούν είκοσι ένα άτομα των οποίων οι συμβάσεις λήγουν 18-11-2016 και 31-12-2016. Πρόκειται για συγκεκριμένη σύμβαση, η οποία είναι στο πλαίσιο του προγράμματος που σας ανέφερα. Αφορά προσλήψεις για κάλυψη πρόσκαιρων αναγκών προγραμμάτων τα οποία επιδοτούνται ή χρηματοδοτούνται από το Πρόγραμμα Αγροτικής Ανάπτυξης.

Μέσα, λοιπόν, από τις προϋποθέσεις προσδιορίζονται η φύση και οι ανάγκες που θα υπηρετούν οι συγκεκριμένοι εργαζόμενοι. Είχαμε μια σύμβαση η οποία ήταν για ένα έτος, την ανανεώσαμε για το επόμενο έτος, εντός όμως του Προγράμματος Αγροτικής Ανάπτυξης 2007- 2013. Λήγει το πρόγραμμα αυτό, λήγει η σύμβαση, δεν υπάρχει η δυνατότητα ανανέωσης της σύμβασης στο προηγούμενο πρόγραμμα. Άρα, τώρα μιλάμε για το καινούργιο πρόγραμμα, το οποίο βεβαίως μας απασχολεί. Στη δευτερολογία μου θα σας πω ότι κάνουμε μια προσπάθεια, έχουν διαφοροποιηθεί όμως οι προϋποθέσεις.

Να το ξέρετε, κύριε συνάδελφε, ότι δυστυχώς πάνω από το 50% των Κανονισμών της Ευρωπαϊκής Ένωσης αφορούν τη λειτουργία του αγροτικού χώρου σε όλη την Ευρωπαϊκή Ένωση. Αντιλαμβάνεστε ότι οι δυσκολίες εφαρμογής των Κανονισμών μάς δημιουργούν και προβλήματα σαν και αυτά που συζητάμε σήμερα.

Θα σας πω, όμως, στη δευτερολογία μου τι προσπάθεια κάνουμε για να το λύσουμε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Τον λόγο έχει ο κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ειπώθηκε από τον Υπουργό για τη συμβολή των εργαστηρίων, των ΠΕΓΕΑΛ δηλαδή. Βεβαίως, δεν αφορά μόνο τους εργαστηριακούς ελέγχους που συμπεριλαμβάνονται στο αγροπεριβαντολογικό πρόγραμμα μείωσης της νιτρορρύπανσης γεωργικής προέλευσης, τη λεγόμενη απονιτροποίηση, και στο οποίο, για παράδειγμα, στη Θεσσαλία είναι ενταγμένοι περίπου έντεκα χιλιάδες αγρότες.

Παράλληλα με αυτή τη δραστηριότητα των εργαστηρίων, τα ίδια τα εργαστήρια συμβάλλουν συγχρόνως και στην εξασφάλιση ελέγχων των εδαφών, των φυτικών ιστών, φύλλων, νερών άρδευσης, λιπασμάτων, τόσο σε μεμονωμένους παραγωγούς όσο και σε συνεταιρισμούς, σε ομάδες παραγωγών κ.λπ..

Παράλληλα, σε συνεργασία με τους παραγωγούς, τους καλλιεργητές, τους παρέχουν ενημέρωση και συμβουλές για την αντιμετώπιση -στην πράξη, δηλαδή- προβλημάτων και ζητημάτων που προκύπτουν σε ό,τι αφορά τη φυτοπροστασία, τη λίπανση, τη θρέψη των καλλιεργειών, συμβάλλοντας μέσω αυτής της παρέμβασης στην παραγωγική διαδικασία αγροτικών προϊόντων ποιότητας και παράλληλα στην προστασία του περιβάλλοντος, στην κατεύθυνση μείωσης των ρύπων στο έδαφος αλλά και σε επιφανειακά και υπόγεια ύδατα.

Με το υφιστάμενο καθεστώς -κύριε Υπουργέ, είναι αλήθεια αυτό, οι ίδιοι οι εργαζόμενοι το λένε- το μόνιμο προσωπικό και οι συμβασιούχοι δεν επαρκούν για τις απαραίτητες και αναγκαίες δραστηριότητες που απαιτούν οι γεωργικές καλλιέργειες.

Παρά, λοιπόν, τις φιλότιμες προσπάθειες του υφιστάμενου προσωπικού -του μόνιμου και των συμβασιούχων, για τους οποίους γίνεται λόγος μέσω της επίκαιρης ερώτησης- έχουμε τη συνεχή υποβάθμιση των υπηρεσιών του Υπουργείου, με το υπάρχον οργανόγραμμα, με τις μεγάλες ελλείψεις προσωπικού, με την υποχρηματοδότηση.

Όλα αυτά, λοιπόν, οδηγούν τα εργαστήρια σε τέτοια κατάσταση που να μη μπορούν να ανταποκρίνονται στους απαραίτητους ελέγχους και στις ανάγκες των αγροτών.

Γίνεται κατανοητό πως το αμέσως επόμενο διάστημα, με τη λήξη, δηλαδή, των συμβάσεων στις οποίες αναφερθήκαμε προηγουμένως, οι υπηρεσίες των ΠΕΓΕΑΛ θα απογαλακτιστούν από προσωπικό. Για παράδειγμα, στη Λάρισα στη συγκεκριμένη δομή ΠΕΓΕΑΛ από τους συνολικά είκοσι πέντε εργαζόμενους οι δεκατρείς είναι συμβασιούχοι. Με αυτό το προσωπικό δεν μπορούν να ανταποκριθούν στις ανάγκες, γιατί δεν καλύπτουν μόνο τη Θεσσαλία, καλύπτουν και όμορους νομούς άλλων περιφερειών.

Έτσι, λοιπόν, οι επιπτώσεις θα είναι όχι μόνο στους εργαζόμενους οι οποίοι θα οδηγηθούν στην ανεργία, με ό,τι αυτό συνεπάγεται για τους ίδιους και τις οικογένειές τους, ειδικά αυτή την περίοδο της καπιταλιστικής οικονομικής κρίσης, αλλά θα δημιουργηθούν και τεράστια προβλήματα, όπως είπα, και στη λειτουργία των εργαστηρίων.

Συνεπώς εδώ θέλει, κύριε Υπουργέ, ενέργειες συγκεκριμένες. Εμείς αυτό ζητήσαμε και γι’ αυτό φέραμε την ερώτηση εδώ στο Κοινοβούλιο, για να μας πείτε συγκεκριμένα αν θα συνεχίσουν οι συγκεκριμένοι εργαζόμενοι να εργάζονται εκεί. Τα εργαστήρια και οι υπηρεσίες του Υπουργείου θα εμπλουτιστούν με νέο προσωπικό, αναγκαίο στην κατεύθυνση όλων αυτών των δραστηριοτήτων που υλοποιούν τα ΠΕΓΕΑΛ;

Βεβαίως, η δαμόκλειος σπάθη των Κανονισμών της ΚΑΠ της Ευρωπαϊκής Ένωσης στέκεται πάνω από κάθε δραστηριότητα στη χώρα μας. Εδώ θέλει και σύγκρουση, θέλει και ρήξη με αυτές τις πολιτικές, θέλει και εναντίωση.

Άρα, τι θα πούμε; Επειδή υπάρχει αυτός ο Κανονισμός της Ευρωπαϊκής Ένωσης, «γαία πυρί μειχθήτω» -επιτρέψτε μου την έκφραση, κύριε Πρόεδρε- και στο κομμάτι αυτό του ελέγχου της αγροτικής παραγωγής, που είναι σημαντικό και το οποίο γνωρίζετε πολύ καλά;

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το 9ο Γενικό Λύκειο Αμαρουσίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παιδιά, όπως ξέρετε, η Βουλή έχει δύο κύριες ασχολίες, κατευθύνσεις, καθήκοντα: Το ένα είναι να νομοθετεί, δηλαδή να συζητάει και να ψηφίζει τους νόμους που ρυθμίζουν τη ζωή της πόλης και το δεύτερο είναι αυτό που παρακολουθείτε σήμερα, ο κοινοβουλευτικός έλεγχος. Δηλαδή, γίνεται ένας έλεγχος από τους Βουλευτές προς την Κυβέρνηση για ορισμένα ζητήματα. Αυτό που γίνεται σήμερα λέγεται «συζήτηση επίκαιρων ερωτήσεων».

Καταθέτει, δηλαδή, ένας Βουλευτής μία ερώτηση και σε πέντε μέρες, μία εβδομάδα, έρχεται ο αντίστοιχος Υπουργός, που σχετίζεται με το θέμα, στη Βουλή και γίνεται ένας διάλογος, με κανόνες.

Στη συγκεκριμένη περίπτωση, ο κ. Γιώργος Λαμπρούλης, Βουλευτής Λαρίσης του Κομμουνιστικού Κόμματος Ελλάδας, έχει απευθύνει μία ερώτηση στον Υπουργό Αγροτικής Ανάπτυξης και Τροφίμων κ. Αποστόλου. Έχει γίνει το πρώτο μέρος του διαλόγου και είμαστε στο στάδιο που ο κύριος Υπουργός θα δώσει την απάντηση σε δευτερολογία του για τρία λεπτά. Κι έτσι ολοκληρώνεται αυτή η διαδικασία.

Είναι μία από τις μορφές του κοινοβουλευτικού ελέγχου. Είναι πάρα πολύ σημαντική, γιατί ελέγχουν οι Βουλευτές την Κυβέρνηση και τους Υπουργούς. Κρίνεται η απάντησή τους και γίνεται μέσα από αυτή τη διαδικασία του διαλόγου, όπως σας είπα.

Συγγνώμη για την παρέμβαση αλλά ήταν απαραίτητη, κύριε Υπουργέ. Έχετε τον λόγο για τρία λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κανένα πρόβλημα, κύριε Πρόεδρε. Ίσα ίσα, οι μαθητές να παρακολουθήσουν τη διαδικασία που αφορά τον αγροτικό χώρο, δεδομένου ότι είναι αυτός ο χώρος που, τουλάχιστον, μας διασφαλίζει το διατροφικό μας κομμάτι.

Κύριε συνάδελφε, πραγματικά, σας είπα ότι θέλουμε την εμπειρία αυτών των ανθρώπων και τη θεωρούμε απαραίτητη. Αν, όμως, μπούμε στη διαδικασία που είπατε, να γίνουν προσλήψεις και όλα αυτά, αντιλαμβάνεστε ότι ξεφεύγουμε από τους συγκεκριμένους ανθρώπους, τους οποίους εμείς τους θέλουμε για τη συγκεκριμένη δουλειά.

Ποιο είναι το πρόβλημά μας; Το πρόβλημά μας είναι ότι με το καινούργιο Πρόγραμμα Αγροτικής Ανάπτυξης, πραγματικά, το συγκεκριμένο μέτρο δεν περιλαμβάνει όλες αυτές τις δραστηριότητες που έκαναν μέχρι σήμερα. Όπως σας είπα, αυτός είναι ο Κανονισμός και είμαστε υποχρεωμένοι να τον εφαρμόζουμε. Διαφορετικά, θα έχουμε αντίστοιχες επιπτώσεις στην υλοποίηση του προγράμματος.

Άρα, εμείς τώρα προσπαθούμε, μέσα από ρυθμίσεις και αποφάσεις που θα πάρουμε να λύσουμε τα συγκεκριμένα προβλήματα που υπάρχουν. Ο μόνος κόσμος εργαζομένων που μπορεί να τα αντιμετωπίσει είναι ο συγκεκριμένος κόσμος, λόγω της εμπειρίας του, όπως σας είπα.

Άρα, από την 1-1-2017 που ξεκινάει το πρόγραμμα, θα προσπαθήσουμε –και πάλι σας το λέω- να βάλουμε αυτούς τους ανθρώπους να κάνουν τη συγκεκριμένη δουλειά. Δεν μπορώ να σας πω αυτή την ώρα περισσότερα, γιατί πρέπει στη σχετική απόφαση που θα πάρουμε να έχουμε δημιουργήσει τις δικλίδες αυτές που να οδηγούν, ουσιαστικά, στην ανάληψη των συγκεκριμένων εργασιών από αυτούς τους ανθρώπους. Δεν είναι εύκολα αυτά τα πράγματα. Πιστέψτε μας ότι θα κάνουμε μια μεγάλη προσπάθεια.

Τώρα το ότι ο αγροτικός χώρος έχει ανάγκη προσωπικού, αυτό το έχουν αντιληφθεί όλοι, το ξέρουμε κι εμείς, αλλά δεδομένων των συνθηκών που βιώνουμε ως χώρα αυτή την περίοδο, δεν μπορούμε να κάνουμε τις απαραίτητες προσλήψεις.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Θα αναγνώσω τώρα τις επίκαιρες ερωτήσεις που δεν μπορούν να συζητηθούν λόγω κωλύματος, είτε των Υπουργών είτε των Βουλευτών.

Δεν θα συζητηθεί, λόγω απουσίας στο εξωτερικό της αρμόδιας Υπουργού, κ. Έλενας Κουντουρά, η τέταρτη με αριθμό 149/31-10-2016 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκη προς την Υπουργό Τουρισμού, σχετικά με την εισαγωγή νομοθετικού πλαισίου για την αντιμετώπιση της ανεξέλεγκτης επέκτασης του φαινομένου «all inclusive» στον τουρισμό.

Ομοίως, δεν θα συζητηθεί η έκτη με αριθμό 144/26-10-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Τουρισμού, σχετικά με την «καθίζηση της τουριστικής οικονομίας της Σάμου και των υπολοίπων νησιών του βορειοανατολικού Αιγαίου εξαιτίας της κυβερνητικής αδιαφορίας».

Δεν θα συζητηθεί λόγω κωλύματος του αρμοδίου Υπουργού και θα επαναπροσδιοριστεί προς συζήτηση η πρώτη με αριθμό 174/7-11-2016 επίκαιρη ερώτηση πρώτου κύκλου του Βουλευτή Δράμας του Συνασπισμού Ριζοσπαστικής Αριστεράς κ. Χρήστου Καραγιαννίδη προς τον Υπουργό Εσωτερικών, σχετικά με την άμεση επίλυση των προβλημάτων που αντιμετωπίζουν οι πυροσβέστες πενταετούς υποχρέωσης.

Δεν θα συζητηθεί, λόγω κωλύματος του αρμόδιου Υπουργού, και θα επαναπροσδιοριστεί για συζήτηση η έβδομη με αριθμό 147/27-10-2016 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εσωτερικών,σχετικά με την «καταστροφή της περιουσίας του ελληνικού λαού που προκαλούν οι λαθρομετανάστες στη Μόρια Μυτιλήνης, στη Χίο και σε άλλα νησιά του Αιγαίου».

Δεν θα συζητηθεί, επίσης, λόγω κωλύματος του αρμόδιου Υπουργού και θα επαναπροσδιοριστεί για συζήτηση η όγδοη με αριθμό 99/14-10-2016 επίκαιρη ερώτηση δευτέρου κύκλου του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον ΥπουργόΕσωτερικών, σχετικά με την διεξαγωγή ενδελεχούς έρευνας για τις εκτεταμένες πυρκαγιές σε Χίο, Εύβοια και Θάσο.

Δεν θα συζητηθεί η δεύτερη με αριθμό 177/7-11-2016 επίκαιρη ερώτηση δεύτερου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων,σχετικά με την καταστολή και τις διώξεις των αγωνιζόμενων μαθητών, λόγω κωλύματος του αρμόδιου Υπουργού κ. Κωνσταντίνου Γαβρόγλου (λόγω ενημέρωσής του για τα θέματα του Υπουργείου).

Δεν θα συζητηθεί η τρίτη με αριθμό 173/3-11-2016 επίκαιρη ερώτηση δευτέρου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Ναυτιλίας και Νησιωτικής Πολιτικής, σχετικά με την έγκριση του μεσοπρόθεσμου επιχειρηματικού σχεδίου για τον Οργανισμό Λιμένος Θεσσαλονίκης (ΟΛΘ), λόγω κωλύματος του ΥπουργούΝαυτιλίας και Νησιωτικής Πολιτικής κ. Κουρουμπλή, καθώς θα παραστεί στην ορκωμοσία των αξιωματικών.

Δεν θα συζητηθεί η δέκατη με αριθμό 100/14-10-2016 επίκαιρη ερώτηση δευτέρου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «ανθελληνική δράση τούρκων πρακτόρων και εκπροσώπων τους στη Θράκη», λόγω ανειλημμένων υποχρεώσεων –έχει γίνει συνεννόηση με τον Βουλευτή- του Υφυπουργού Εξωτερικών, κ. Ιωάννη Αμανατίδη.

Δεν θα συζητηθεί η τρίτη με αριθμό 175/7-11-2016 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την ανάγκη να θεσμοθετηθεί άμεσα ο ειδικός ακατάσχετος λογαριασμός για όλες τις επιχειρήσεις, λόγω φόρτου εργασίας του Υπουργού Οικονομικών κ. Ευκλείδη Τσακαλώτου.

Δεν θα συζητηθεί η πέμπτη με αριθμό 172/3-11-2016 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την τροποποίηση των διατάξεων του ν.2971/2001 «Αιγιαλός Παραλία και άλλες διατάξεις», λόγω φόρτου εργασίας του Υπουργού Οικονομικών κ. Ευκλείδη Τσακαλώτου.

Δεν θα συζητηθεί η πέμπτη με αριθμό 148/31-10-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την ολοκλήρωση των διαδικασιών για την πρόσληψη μόνιμου προσωπικού στα νοσοκομεία της χώρας, λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Δεν θα συζητηθεί η ένατη με αριθμό 88/12-10-2016 επίκαιρη ερώτηση δευτέρου κύκλου της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Υγείας, σχετικά με τη δημιουργία παιδιατρικού νοσοκομείου στη Θεσσαλονίκη, λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Δεν θα συζητηθεί, επίσης, η ενδέκατη με αριθμό 45/5-10-2016 επίκαιρη ερώτηση δεύτερου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοκοικονόμου προς τον Υπουργό Υγείας, σχετικά με τις σοβαρότατες ελλείψεις προσωπικού και χρηματοδότησης στο Εθνικό Κέντρο Αποκατάστασης, λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Δεν θα συζητηθεί, λόγω αναρμοδιότητας, η έκτη με αριθμό 166/1-11-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων,σχετικά με την πιθανότητα για διακοπή της ηλεκτροδότησης στα σχολεία του Κερατσινίου και της Δραπετσώνας.

Τέλος, δεν θα συζητηθεί, λόγω κωλύματος του ερωτώντος Βουλευτή, η πρώτη με αριθμό 171/3-11-2016 επίκαιρη ερώτηση δεύτερου κύκλου του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τις προθέσεις του Υπουργείου για την έκδοση των διευκρινιστικών εγκυκλίων του ν.4387/2016, προκειμένου να ξεκινήσουν να χορηγούνται οι κύριες και επικουρικές συντάξεις στους νέους συνταξιούχους.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 10.15΄ λύεται η συνεδρίαση για σήμερα Πέμπτη 10 Νοεμβρίου 2016 και ώρα 17.00΄, με αντικείμενο εργασιών του Σώματος νομοθετική εργασία: σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ**  **ΟΙ ΓΡΑΜΜΑΤΕΙΣ**